शाहपुर (कांगड़ा)। विधानसभा क्षेत्र शाहपुर के अंतर्गत बाइक सवार दो युवकों ने हिमाचल पथ परिवहन निगम के एक बस चालक पर हमला कर दिया। मामूली से कहासुनी से शुरू हुआ विवाद इतना बढ़ गया कि युवकों ने तैश में आकर बस चालक के साथ मारपीट की तथा उसकी वर्दी तक फाड़ डाली। इसके बाद दोनों युवक मौके से फरार हो गए। इस घटना में बस चालक को काफी चोटें आईं हैं। बस चालक ने इस संबंध में एचआरटीसी धर्मशाला बस डिपो के क्षेत्रीय प्रबंधक को सूचित किया। चालक ने शाहपुर पुलिस थाना में दोनों युवकों के खिलाफ शिकायत कर दी है।